
Nr. 22/512


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind asigurarea numărului minim de bilete pentru tratament şi odihnă, cu care comisia noastră a fost sesizată în fond cu adresa Biroului Permanent nr. PL.x 602  din 18 septembrie 2007.
	VICEPREŞEDINTE,

Nini Săpunaru

RAPORT

asupra propunerii legislative privind asigurarea numărului minim de bilete pentru tratament şi odihnă 
      Cu adresa nr.PLx.602  din 18 septembrie 2007, Biroul Permanent conform art.95 din Regulamentul Camerei Deputaţilor, republicat, a sesizat,  spre dezbatere, Comisia pentru buget, finanţe şi bănci cu propunerea legislativă privind asigurarea numărului minim de bilete pentru tratament şi odihnă. 
La întocmirea raportului s-au avut în vedere avizul Consiliului Legislativ, al Comisiei pentru drepturile omului, culte şi problemele minorităţilor naţionale şi avizul negativ al Comisiei juridică, de disciplină şi imunităţi.
Guvernul nu susţine adoptarea acestei propuneri legislative. 
               Prezenta propunere legislativă are ca obiect de reglementare alocarea de către Guvern, anual, prin Legea bugetului asigurărilor sociale de stat a resurselor financiare necesare pentru suportarea diferenţei dintre valoarea biletului de tratament sau de odihnă şi contribuţia beneficiarilor de bilete pentru:

· un număr de minim 700.000 de locuri la tratament balnear;

· un număr de minim 150.000 de locuri de odihnă;
· un număr de minim 20.000 de locuri de tratament în cadrul sistemului de asigurări pentru accidente de muncă şi boli profesionale.
De asemenea, se propune ca anual, să se asigure fonduri pentru a se acorda gratuit un număr minim de 200.000 de locuri pentru persoanele ale căror drepturi sunt stabilite prin lege.

 Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Mariana Câmpeanu, preşedinte C.N.P.A.S.

La lucrările comisiei au participat  22  deputaţi, din totalul de 27 membri ai comisiei.

Raportul comisiei a fost adoptat cu majoritate de voturi. 

Propunerea legislativă a fost respinsă de Senat în şedinţa din data de 11 septembrie 2007.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
               In urma dezbaterii propunerii legislative privind asigurarea numărului minim de bilete pentru tratament şi odihnă, în şedinţa din data de 23 octombrie 2007, comisia propune respingerea acesteia deoarece măsurile stabilite prin iniţiativa legislativă pot genera influenţe financiare suplimentare apreciabile asupra cheltuielilor bugetului asigurărilor sociale de stat şi implicit asupra deficitului bugetului general consolidat, în condiţiile în care, în bugetul asigurărilor sociale de stat pe anul 2007 s-au prevăzut sume pentru suportarea diferenţei de valoare la care se face referire pentru un număr de 476.000 locuri. De asemenea, tot pentru anul 2007 s-a prevăzut acordarea gratuită a unui număr de până la 50.000 de bilete pentru unele categorii de persoane care beneficiază de drepturi stabilite prin legi speciale.                                                                                                                                                
	VICEPREŞEDINTE,

Nini Săpunaru
	SECRETAR,

Radu Cătălin Drăguş


            Consilier parlamentar:
Rosu Gica       

